ประกาศคณะกรรมการกองทุนฟื้นฟูและพัฒนาเกษตรกร เรื่อง หลักเกณฑ์การจัดการทรัพย์สินของเกษตรกรที่ได้มีการบังคับคดีเสร็จสิ้นแล้ว พ.ศ. 2553

ประกาศคณะกรรมการกองทุนฟื้นฟูและพัฒนาเกษตรกร
ประกาศคณะกรรมการกองทุนฟื้นฟูและพัฒนาเกษตรกร
เรื่อง
หลักเกณฑ์การจัดการทรัพย์สินของเกษตรกรที่ได้มีการบังคับคดีเสร็จสิ้นแล้ว
พ.ศ. ๒๕๕๓
 

โดยที่เป็นการสมควรปรับปรุงประกาศคณะกรรมการกองทุนฟื้นฟูและพัฒนาเกษตรกร
เรื่องหลักเกณฑ์การจัดการทรัพย์สินของเกษตรกรที่ถูกขายทอดตลาด พ.ศ. ๒๕๕๒ ลงวันที่
๒๙ เมษายน ๒๕๕๒ ตามมติคณะกรรมการกองทุนฟื้นฟูและพัฒนาเกษตรกร ครั้งที่ ๒/๒๕๕๒
เมื่อวันที่ ๙ กรกฎาคม ๒๕๕๒

อาศัยอำนาจตามความในมาตรา
๑๕ (๓) และ (๑๓) แห่งพระราชบัญญัติกองทุนฟื้นฟูและพัฒนาเกษตรกร พ.ศ. ๒๕๔๒
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๔๑ มาตรา ๔๓ และมาตรา ๖๔
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมายประกอบมติคณะรัฐมนตรีเมื่อวันที่
๒๘ มกราคม ๒๕๕๒ คณะกรรมการกองทุนฟื้นฟูและพัฒนาเกษตรกร จึงออกประกาศไว้
ดังต่อไปนี้

ข้อ
๑[๑]
ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

ข้อ
๒
ให้ยกเลิกประกาศคณะกรรมการกองทุนฟื้นฟูและพัฒนาเกษตรกร เรื่อง
หลักเกณฑ์การจัดการทรัพย์สินของเกษตรกรที่ถูกขายทอดตลาด พ.ศ. ๒๕๕๒

ข้อ
๓ ในประกาศนี้
ทรัพย์สินที่ได้มีการบังคับคดีเสร็จสิ้นแล้ว
หมายความว่า
ทรัพย์สินที่ใช้เป็นหลักประกันการชำระหนี้ที่เจ้าหนี้ของเกษตรกรขอให้ศาลสั่งยึดและนำออกขายทอดตลาด

ข้อ
๔
ให้คณะกรรมการจัดการหนี้ของเกษตรกรมีอำนาจในการวินิจฉัยปัญหาตามประกาศนี้เสนอต่อคณะกรรมการ
และให้ถือมติคณะกรรมการเป็นที่สุด

ข้อ
๕ ให้คณะกรรมการจัดการหนี้ของเกษตรกร
เจรจาซื้อทรัพย์สินที่ได้มีการบังคับคดีเสร็จสิ้นแล้วจากสถาบันการเงิน
สถาบันเกษตรกรหรือจากบุคคลอื่น
และอาจแต่งตั้งบุคคลหรือคณะบุคคลตามมติของคณะกรรมการจัดการหนี้ของเกษตรกร เพื่อดำเนินการดังต่อไปนี้
(๑)
ซื้อไม่เกินราคาที่เจ้าหนี้เดิมซื้อจากสำนักงานบังคับคดีดำเนินการสิ้นสุดแล้ว หรือ
(๒)
ซื้อไม่เกินราคาประเมินของทางราชการ
(๓)
ในกรณีที่ไม่สามารถซื้อตามราคา (๑) หรือ (๒) ได้ ให้ดำเนินการตามข้อ ๔

ข้อ
๖ ทรัพย์สินที่ได้มีการบังคับคดีเสร็จสิ้นแล้วและกองทุนซื้อตาม
ข้อ ๔ หรือข้อ ๕ ให้โอนเป็นของกองทุน โดยให้สำนักงานสำรองจ่ายเงินค่าภาษี
ค่าธรรมเนียมหรือค่าใช้จ่ายอื่น ๆ ที่เกิดขึ้นจริงของเกษตรกรตามกฎหมาย
และให้ถือว่าเงินสำรองจ่ายดังกล่าวรวมเป็นหนี้สุทธิของเกษตรกรที่มีต่อกองทุน

ทั้งนี้
ให้นำระเบียบคณะกรรมการกองทุนฟื้นฟูและพัฒนาเกษตรกร เกี่ยวกับหลักเกณฑ์
วิธีการและเงื่อนไขในการเช่าซื้อ หรือซื้อทรัพย์สินที่เป็นหลักประกันไปจากกองทุน
และการดำเนินการเกี่ยวกับอสังหาริมทรัพย์ของเกษตรกรที่ตกเป็นของกองทุน
มาใช้บังคับโดยอนุโลม


ประกาศ ณ วันที่ ๒๘
เมษายน พ.ศ. ๒๕๕๓
พลตรี สนั่น ขจรประศาสน์
รองนายกรัฐมนตรี
ประธานกรรมการกองทุนฟื้นฟูและพัฒนาเกษตรกร












ปริยานุช/จัดทำ
๙ มิถุนายน ๒๕๕๓

นันท์นภัสร์/ตรวจ
๙ มิถุนายน ๒๕๕๓

โชติกานต์/ปรับปรุง
๒๔ สิงหาคม ๒๕๕๙



[๑] ราชกิจจานุเบกษา
เล่ม ๑๒๗/ตอนพิเศษ ๖๙ ง/หน้า ๔๗/๒ มิถุนายน ๒๕๕๓